Na temelju članka 27. i članka 33. Zakona o komunalnom gospodarstvu (''Narodne novine'' broj 68/18) i članka 32. Statuta Općine Kalnik („Službeni glasnik Koprivničko-križevačke županije“, broj 5/13 i 4/18), Općinsko vijeće Općine Kalnik na 10. sjednici održanoj 27. studenoga 2018. donijelo je

**ODLUKU**

**o komunalnim djelatnostima na području Općine Kalnik**

**I. OPĆE ODREDBE**

**Članak 1.**

Odlukom o komunalnim djelatnostima na području Općine Kalnik (u daljnjem tekstu: Odluka) utvrđuju se komunalne djelatnosti te način obavljanja tih djelatnosti na području Općine Kalnik (u daljnjem tekstu: Općina).

**II. VRSTE KOMUNALNIH DJELATNOSTI**

**Članak 2.**

Komunalne djelatnosti su djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine (u daljnjem tekstu: uslužne komunalne djelatnosti).

**Članak 3.**

Na području Općine obavljaju se slijedeće komunalne djelatnosti:

**a) Komunalne djelatnosti kojima se osigurava održavanje komunalne infrastrukture:**

1. održavanje nerazvrstanih cesta
2. održavanje građevina javne odvodnje oborinskih voda,
3. održavanje javnih zelenih površina,
4. održavanje građevina, uređaja i predmeta javne namjene,
5. održavanje groblja,
6. održavanje čistoće javnih površina,
7. održavanje javne rasvjete.

**b) Uslužne komunalne djelatnosti:**

1. usluge ukopa,
2. obavljanje dimnjačarskih poslova.

**Članak 4.**

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje prema posebnim propisima o vodama služe zajedničkom prihvatu, odvodnji i ispuštanju oborinskih i drugih otpadnih voda.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Općine.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Pod uslugama ukopa podrazumijeva se ispraćaj i ukop unutar groblja u skladu s posebnim propisima.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

**Članak 5.**

Na području Općine, osim komunalnih djelatnosti iz članka 3. ove Odluke određuju se kao komunalne djelatnosti od lokalnog značenja i obavljanje slijedećih komunalnih djelatnosti:

1. deratizacija i dezinsekcija,

2. veterinarsko-higijeničarski poslovi.

**Članak 6.**

Pod deratizacijom i dezinsekcijom podrazumijeva se skup mjera i postupaka koji se provode u svrhu smanjenja populacije štetnih glodavaca (štakora, miševa i mišolikih glodavaca), odnosno skup mjera i postupaka kojima se uništava i kontrolira populacija štetnih insekata.

Pod veterinarsko-higijeničarskim poslovima podrazumijeva se postupanje s napuštenim i izgubljenim životinjama na području Općine te uklanjanje uginulih životinja i lešina s javnih površina na području Općine.

**III. ORGANIZACIJSKI OBLICI OBAVLJANJA KOMUNALNIH DJELATNOSTI**

**Članak 7.**

Komunalne djelatnosti na području Općine obavljaju:

1. trgovačka društva u vlasništvu i/ili suvlasništvu Općine,
2. pravne i fizičke osobe na temelju ugovora o povjeravanju obavljanja komunalne djelatnosti.

***Povjeravanje komunalnih djelatnosti trgovačkom društvu kojemu je Općina osnivač***

**Članak 8.**

Trgovačkom društvu Komunalno poduzeće Kalnik d.o.o. (u daljnjem tekstu: trgovačko društvo) povjerava se obavljanje sljedećih komunalnih djelatnosti:

1. održavanje građevina javne odvodnje oborinskih voda,
2. održavanje javnih zelenih površina,
3. održavanje građevina, uređaja i predmeta javne namjene,
4. održavanje groblja,
5. održavanje čistoća javnih površina,
6. održavanje javne rasvjete,
7. obavljanje dimnjačarskih poslova.

Obavljanje komunalnih djelatnosti iz stavka 1. ovoga članka povjerava se na neodređeno vrijeme, dok je trgovačko društvo registrirano za obavljanje povjerenih komunalnih djelatnosti.

Trgovačko društvo obavljat će komunalne djelatnosti iz stavka 1. ovoga članka, sukladno ovoj Odluci, Zakonu o komunalnom gospodarstvu, posebnim propisima kojima se uređuje obavljanje pojedine komunalne djelatnosti i odlukama Općinskog vijeća Općine Kalnik (u daljnjem tekstu: Općinsko vijeće) donesenih sukladno tim propisima, a na temelju ugovora koji zaključuje općinski načelnik Općine Kalnik (u daljnjem tekstu: općinski načelnik) na osnovi godišnjeg Programa održavanje komunalne infrastrukture Općine kojim se utvrđuje opseg obavljanja komunalnih poslova.

Trgovačko društvo dužno je jednom godišnje, do 31. ožujka podnijeti Općinskom vijeću izvješće o poslovanju u prethodnoj godini.

***Povjeravanje komunalnih djelatnosti pravnim i fizičkim osobama na temelju ugovora o povjeravanju obavljanja komunalne djelatnosti.***

**Članak 9.**

Pravne ili fizičke osobe na temelju pisanog Ugovora o povjeravanju komunalnih djelatnosti na području Općine mogu obavljati sljedeće komunalne djelatnosti:

1. održavanje nerazvrstanih cesta,

2. usluge ukopa,

3. deratizacija i dezinsekcija,

4. veterinarsko higijeničarski poslovi.

Postupak odabira osoba s kojima se sklapaju ugovori o povjeravanju obavljanja komunalnih djelatnosti iz stavka 1. ovog članka, te sklapanje, provedba i izmjene tih ugovora provode se prema propisima o javnoj nabavi.

Opseg obavljanja poslova određene komunalne djelatnosti određuje se na temelju Programa održavanja komunalne infrastrukture Općine.

Ugovori o povjeravanju komunalnih djelatnosti sklapaju se na razdoblje najduže od 4 godine.

Ugovor o povjeravanju obavljanja komunalne djelatnosti u ime Općine sklapa općinski načelnik.

Ugovor sadrži:

1. komunalne djelatnosti za koje se sklapa ugovor
2. vrijeme na koje se sklapa ugovor
3. vrstu i opseg komunalnih usluga
4. način određivanja cijene komunalnih usluga, te način i rok plaćanja izvršenih usluga
5. jamstvo izvršitelja o ispunjenju ugovora.

Sastavni dio ugovora o povjeravanju obavljanja komunalne djelatnosti je Program održavanja komunalne infrastrukture te njegove izmjene i dopune za cijelo vrijeme trajanja ugovornog odnosa.

U slučaju povećanja ili smanjenja opsega obavljanja komunalne djelatnosti ili cijene u tijeku roka na koji je zaključen ugovor, sporazumno će se sačiniti aneks ugovora kojeg odobrava općinski načelnik.

**IV. PRIJELAZNE I ZAVRŠNE ODREDBE**

**Članak 10.**

Pravne i fizičke osobe koje obavljaju komunalne djelatnosti na temelju ugovora o povjeravanju komunalnih poslova, sklopljenih do dana stupanja na snagu ove Odluke nastavljaju s radom do isteka važenja tih ugovora.

**Članak 11.**

Obavljanje pojedinih komunalnih djelatnosti koje su povjerene trgovačkom društvu iz članka 8. ove Odluke mogu se povjeriti drugim fizičkim ili pravnim osobama na temelju članka 9. ove Odluke, u slučaju da ih trgovačko društvo nije u mogućnosti obaviti.

**Članak 12.**

Danom stupanja na snagu ove Odluke prestaje važiti Odluka o komunalnim djelatnostima koje se mogu obavljati na temelju pisanog ugovora o povjeravanju komunalnih poslova na području Općine Kalnik („Službeni glasnik Koprivničko-križevačke županije“ broj 11/16).

**Članak 13.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE KALNIK**

KLASA: 363-02/18-01/12

URBROJ: 2137/23-18-1

Kalnik, 27. studenoga 2018.

**PREDSJEDNIK:**

**Igor Tomić,** univ.bacc.ing.mech.